কাঠের জন্য বিখ্যাত এলাকা হিসেবে পরিচিত স্বরূপকাঠীতে চলছে নৌকা বানানোর ধুম। বৃষ্টির পানির সাথে সাথে জোয়ারের পানি বৃদ্ধি পাওয়ায় বেড়েছে নৌকার কদর। নতুন এসব নৌকায় নানান ধরনের শাক-সবজি নিয়ে কৃষক ও পাইকাররা আসছেন ভাসমান হাটে। ছোট ছোট গাছের চাড়া নিয়ে দূরবর্তী অঞ্চলেও নৌকা নিয়ে পাইকারা ছুটছেন। সর্বত্রই নৌকার কদর বেড়ে যাওয়ায় স্বরূপকাঠীর নৌকা তৈরির কারিগরদের এখন ব্যস্ততার কোনো শেষ নেই। স্বরূপকাঠীর পার্শ্ববর্তী বানারীপাড়া উপজেলার ইন্দেরহাট, ইলুহার, গাগর, আতাকোঠালী ও বৈঠাকাটাগ্রামের অসংখ্য পরিবার নৌকা তৈরির পেশায় নিয়োজিত। তারা স্বরূপকাঠী থেকে কাঠ কিনে নৌকা তৈরি করছেন। চাম্বল কাঠ দিয়ে ডিংগি ও ছোট আকারের পিনিশ নৌকা তৈরি করে বিক্রি করছেন। রেইন্ট্রি কাঠ দিয়েও কমদামি নৌকা তৈরি করা হয়।